
[bookmark: TextBodyBegin]Το Ευρωπαϊκό Κοινοβούλιο,
	έχοντας υπόψη το άρθρο 150 παράγραφος 5 και το άρθρο 136 παράγραφος 4 του Κανονισμού του,
Α.	λαμβάνοντας υπόψη ότι στις 26 Ιουλίου 2023 πραγματοποιήθηκε στρατιωτικό πραξικόπημα στον Νίγηρα, μετά το οποίο διαλύθηκε η συνταγματική τάξη της χώρας και συγκροτήθηκε στρατιωτική χούντα·
[bookmark: _Hlk223973917]Β.	λαμβάνοντας υπόψη ότι, μετά την εκδήλωση του πραξικοπήματος, ο Πρόεδρος Bazoum και η σύζυγός του κρατούνται από την κυβερνητική χούντα και, σύμφωνα με αναφορές, δεν έχουν πρόσβαση σε δικηγόρους ή οικογενειακές επισκέψεις, ενώ λαμβάνουν περιορισμένη μόνο ιατρική φροντίδα· λαμβάνοντας υπόψη ότι για περισσότερο από ένα έτος δεν έχουν δημοσιοποιηθεί επαληθεύσιμες πληροφορίες σχετικά με την κατάστασή τους·
Γ.	λαμβάνοντας υπόψη ότι το Κρατικό Δικαστήριο ήρε την προεδρική ασυλία του Bazoum και ότι οι αρχές δεσμεύτηκαν να του ασκήσουν δίωξη για «εσχάτη προδοσία», η οποία μπορεί να επισύρει θανατική ποινή·
[bookmark: _Hlk223973970]Δ.	λαμβάνοντας υπόψη ότι η χούντα έχει προβεί σε ευρύτερη καταστολή, επιβάλλοντας αυξανόμενους περιορισμούς στους υπερασπιστές των ανθρωπίνων δικαιωμάτων, στην αντιπολίτευση, στην κοινωνία των πολιτών και στην ελευθερία των μέσων ενημέρωσης· λαμβάνοντας υπόψη ότι έχει αναστείλει το Σύνταγμα, απειλώντας τη θρησκευτική ελευθερία·
Ε.	λαμβάνοντας υπόψη ότι η κατάσταση της ασφάλειας στον Νίγηρα και σε ολόκληρο το Σαχέλ εξακολουθεί να επιδεινώνεται, καθώς ομάδες τζιχαντιστών πραγματοποιούν θανατηφόρες επιθέσεις·
ΣΤ.	λαμβάνοντας υπόψη ότι η ανθρωπιστική κατάσταση έχει επιδεινωθεί ραγδαία λόγω της επιδείνωσης της κατάστασης ασφάλειας και των σοβαρών κλιματικών κραδασμών, με αποτέλεσμα σχεδόν ένα εκατομμύριο άνθρωποι να έχουν εκτοπιστεί και τρία εκατομμύρια άνθρωποι να έχουν ανάγκη από ανθρωπιστική βοήθεια, η οποία έχει περιοριστεί σημαντικά μετά τη μαζική διάλυση ΜΚΟ και την απέλαση σημαντικών διεθνών παραγόντων·
Ζ.	λαμβάνοντας υπόψη ότι οι εξελίξεις στον Νίγηρα αποτελούν μέρος μιας ευρύτερης ανησυχητικής περιφερειακής τάσης οπισθοδρόμησης της δημοκρατίας και των ανθρωπίνων δικαιωμάτων στο Σαχέλ·
[bookmark: _Hlk223620995]1.	καταδικάζει απερίφραστα τη συνεχιζόμενη αυθαίρετη κράτηση του δημοκρατικά εκλεγμένου Προέδρου Bazoum και της συζύγου του και όλων των ατόμων που κρατούνται από την εκδήλωση του πραξικοπήματος, και ζητεί την άμεση και άνευ όρων απελευθέρωσή τους·
2.	τονίζει ότι ο Νίγηρας έχει αποτελέσει εταίρος της Ευρωπαϊκής Ένωσης στο Σαχέλ σε διάφορους τομείς συνεργασίας· τονίζει ότι, μετά το πραξικόπημα, η κατάσταση στον Νίγηρα έχει επιδεινωθεί και οι κίνδυνοι για την ασφάλεια έχουν αυξηθεί, συμπεριλαμβανομένων της εμπορίας ανθρώπων και όπλων και των παράτυπων μεταναστευτικών ροών σε ολόκληρη την περιοχή του Σαχέλ·
3.	καταδικάζει την καταστολή πολιτικών παραγόντων, δημοσιογράφων και της κοινωνίας των πολιτών και καλεί τις αρχές του Νίγηρα να επιταχύνουν τη διαδικασία αποκατάστασης της δημοκρατικής τάξης, συμπεριλαμβανομένης της αποκατάστασης των πολιτικών κομμάτων και της διοργάνωσης ελεύθερων και δίκαιων εκλογών·
4.	τονίζει ότι είναι σημαντικό να διασφαλισθεί η συνεχής παροχή και προσβασιμότητα της ανθρωπιστικής βοήθειας και των βασικών υπηρεσιών της ΕΕ σε περιοχές συγκρούσεων στον Νίγηρα·
5.	εκφράζει τη βαθιά του ανησυχία για την εξαγγελθείσα πρόθεση του Νίγηρα να αποχωρήσει από το ΔΠΔ· καλεί τις αρχές του Νίγηρα να τηρήσουν το διεθνές δίκαιο·
6.	εκφράζει τη βαθιά του ανησυχία για την επιδείνωση της ασφάλειας και της ανθρωπιστικής κατάστασης στο Σαχέλ και τονίζει ότι η δημοκρατική νομιμότητα, η υπεύθυνη διακυβέρνηση και ο σεβασμός των ανθρωπίνων δικαιωμάτων είναι ουσιαστικής σημασίας για την αντιμετώπιση της ανασφάλειας και την προστασία των αμάχων·
7.	καλεί την ΑΠ/ΥΕ, τα κράτη μέλη, την Αφρικανική Ένωση και τη διεθνή κοινότητα να εντείνουν τις διπλωματικές προσπάθειες προκειμένου να εξασφαλίσουν την απελευθέρωση του Προέδρου Bazoum·
8.	αναθέτει στην Πρόεδρό του να διαβιβάσει το παρόν ψήφισμα στην Επιτροπή, στο Συμβούλιο, στην ΑΠ/ΥΕ, στην Αφρικανική Ένωση, στην ECOWAS, καθώς και στις αρχές του Νίγηρα και στη Συμμαχία Κρατών του Σαχέλ.

